Mokgatlho o abela Khudumelapye
Kgosi Othusitse Mosimane wa Khudumelapye kwa kgaolong potlana ya Letlhakeng o akgoletse maloko a mokgatlho wa Khudu go thusa motse wa bone mo nakong e e thata. O buile se kwa modirong o Khudu Social Club e neng e abela kgotla, kokelwana le sekolo se sebotlana dimpho tsa melora le didirisiwa tse di tshelang melora ka Matlhatso. Kgosi Mosimane a re go anametsa gore bana ba motse e bo e le bone ba di gogang kwa pele mo go abeleng motse. O boletse gape fa a itumelela gore mokgatlho oo ke one o di gogang kwa pele go baakanyetsa moletlo wa kabo dimpho wa sekolo se sebotlana sa motse oo, a supa fa se se tlhofofaleditse barutabana tiro go rulaganyetsa tiro eo. Moeteledipele wa mokgatlho oo, Rre Shadrack Kebaetse, o ne a supa fa mokgatlho wa bone o tlhamilwe ke batho ba Khudumelapye le metse e mengwe. O supile fa ba bereka ka molao motheo mme maikaelelo a bone e le go itlhabolola. Rre Kebaetse o supile fa maloko a emana nokeng fa mongwe ka bone a na le tiro ka go mo kolekela le go tla go mo rotloetsa ka namana. O tlhalositse gape fa mokgatlho oo, o tsisitse tshwaragano le go dira gore bana ba motse oo ba ba berekelang kwa ditoropong ba kgatlhegele go ya gae kgapetsakgapetsa. Rre Kebaetse a re ba ne ba kgona tiro eo ka go thusiwa ke khamphane ya Bidvest Steiner ba sena go ba lemotsha letlhoko la bone. Dimpho tseo di ne di akaretsa didirisiwa tse di tshelang melora di le masome a mabedi, dikupu tsa melora di le masome a mabedi le disutlho di le pedi. O ne a solofetsa gore mokgatlho o tlaa tsisa dithibela molomo le nko mo tsamaong ya nako. Mopalamente wa kgaolo ya Takatokwane, Rre Friction Leuwe, o ne a lebogela Khudu Social Club go tlotlomatsa kgaolo ya gagwe. A re o dumela gore fa go ne go se bonolo go simolola mokgatlho oo, mme gompieno ditiro tsa bone di bonala. Mopalamente o kopile mokgatlho go tswela kwa metseng e mengwe gore ba ba rotloetse gore le bone ba tlhabolole metse ya bone. 